Vuur verswelg huis op Swakopmund - Disasters - Erongo
Monday, August 10th, 2020 05:07:15
Vuur verswelg huis op Swakopmund
Gesin verloor alles
12 January 2020 | Disasters
Magda De Haan; bystaander;
Die Grobler huis aan die brand. Fotos bygedra
Swakopmund Iréne-Mari van der Walt
'n Huis in Fischreiherstraat op Swakopmund het gister afgebrand.
Mareli Grobler (43) en twee van haar kinders was by die huis toe die brand ontstaan het.
Volgens 'n poliseverslag oor die insident, het Grobler middagete vir die kinders voorberei waarna sy omstreeks 15:00 gaan slaap het. "Haar kinders (4 en 5) het haar wakker gemaak om haar oor die brand in te lig, hoewel dit dit al gewoed het. Sy het die kinders gegryp, uit die huis gehardloop en om hulp geroep. Geen beserings is aangemeld nie," het die hoof van gemeenskapspolisieering in die Erongostreek, Illeni Shapumba, gesê.
Hy het bygevoeg dat niks uit die huis verwyder kon word nie en teen die tyd wat die brandweer opgedaag het, was die hele huis in vlamme verswelg.
Code Red nooddienste was op die toneel en het vir Grobler en haar kinders na die Swakopmund staathospitaal geneem. Volgens die streeksbestuurder van Emed nooddienste, Paul van Niekerk, het die kinders rook ingeasem, maar is hulle sedertdien uit die hospitaal ontslaan.
Een van die omstanders wat ingespring het om die vlamme te probeer blus, André Viljoen Joubert, het sy voet erg seergemaak toe hy en 'n paar vrywilligers probeer het om die vlamme te blus voor die brandweer op die toneel aangekom het. "Ons het op 'n muur gestaan.
Toe die vlamme en vuur se intensitiet skielik toeneem, moes ek inderhaas van die muur afspring," het Joubert gesê, wat as 'n opgeleide brandweerman in Kaapstad gewerk het. 'n Vriendin, Lynn Hutchinson, het hom vanaf die toeneel vir behandeling geneem.
Lede van die publiek op die toneel het hul misnoë oor die stadige reaksie deur die brandweer uitgespreek. "Die brandweer is pateties. Hulle weet nie eens waar die waterpunte is nie. Dit is absoluut swak," het Matt Ladds van Paarl gesê.
"Word hulle ooit opgelei? Hulle vat 'n ewigheid om op te daag. Die huis was al klaar afgebrand toe hulle hier aangesukkel kom. Hulle sal moet beter doen. Wat is die punt van nooddienste as ons nie op hulle kan staatmaak nie?" wou Magda de Haan, 'n inwoner van Windhoek wat op die kusdorp vakansie gehou het, weet.
Die brandweerhoof, Melvin Cloete, is vir kommentaar genader maar het nie op boodskappe wat aan hom gestuur is, gereageer nie.
Lede van die gemeenskap het reeds die volgende oggend ingespring om die brandslagoffers te help.
Die Groblers word tans by 'n gastehuis gehuisves en die gemeenskap is besig met pogings om geld in te samel om hulle te help om die nodige kos en klere te bekom.